13.

Spoločný podnik IIL víta pozitívny záver Dvora audítorov o zákonnosti a správnosti všetkých transakcií súvisiacich s ročnou účtovnou závierkou spoločného podniku s jedinou výnimkou týkajúcou sa vecných chýb, ktoré zistil spoločný podnik IIL počas prvých následných auditov v súvislosti s priebežnými platbami za výkazy výdavkov pri prvej výzve, realizovanými pred skúmaným rozpočtovým rokom. Očakávaná reprezentatívna a zostatková miera chybovosti vo výške 5,82 % a 3,64 %, v uvedenom poradí, ktorá sa používa ako základ pre výrok Dvora audítorov s výhradou, odzrkadľuje výsledky 56 auditov vzťahujúcich sa na 65 výkazov výdavkov pri prvej výzve, ktoré boli prijaté v rokoch 2010 a 2011, keď spoločný podnik IIL bol ešte v etape začatia činnosti. Okrem toho: a) veľká väčšina finančných chýb zistených v týchto auditoch výkazov výdavkov za roky 2010 a 2011 bola relatívne malá, pokiaľ ide o sumy, ktoré je potrebné upraviť (menej ako 5 000 EUR v prospech spoločného podniku IIL), a zjavne vznikla z nesprávneho pochopenia pravidiel alebo nedostatočnej pozornosti venovanej detailom ustanovení dohôd o grante. Audity sa vo väčšine prípadov zámerne zameriavali na nových alebo neauditovaných príjemcov v rámci výskumných programov EÚ. V prípade týchto auditov možno očakávať vyššiu mieru chybovosti; b) odhadovaná miera chybovosti neodzrkadľuje výsledky auditov priebežných platieb vykonaných v prospech príjemcov v roku 2012, za ktoré sa v roku 2013 realizuje nová reprezentatívna vzorka 40 následných auditov, a prvé predbežné výsledky sa očakávajú na konci roka. Tieto nové audity pokrývajú širší súbor výkazov výdavkov a príjemcov, a to aj výkazy výdavkov pri prvej výzve projektov z druhej výzvy, ako aj druhé a tretie vykazované obdobia projektov z prvej výzvy; c) spoločný podnik IIL vykonal doteraz súbor konkrétnych preventívnych a monitorovacích opatrení s cieľom pomôcť znížiť bežné druhy chýb a minimalizovať inherentné riziká spojené s riadením grantov. Tieto opatrenia zahŕňali: i) preskúmanie a posilnenie politík a postupov vnútornej predbežnej kontroly, ktoré majú vykonávať zamestnanci pri priebežných platbách po skúsenostiach z prvých dvoch rokov činnosti; ii) včasné revízie vzorovej dohody o grante pre spoločný podnik IIL, ktoré viedli k sprehľadneniu právnych podmienok a požiadaviek grantu; iii) zavedenie osobitných finančných usmernení pre spoločný podnik IIL v januári 2012 a vydanie aktualizovanej verzie v roku 2013, ktoré poskytli účastníkom a ich vymenovaným nezávislým audítorom osvedčenia o finančných výkazoch s komplexnými informáciami a pokynmi k ustanoveniam vzorovej dohody o grante pre spoločný podnik IIL; iv) organizáciu početných finančných seminárov pre účastníkov, ktoré sa zameriavajú na opakujúce sa príčiny chýb a na prevenciu a v) zavedenie integrovaných obchodných riešení v roku 2012 prostredníctvom špeciálneho IT nástroja spoločného podniku IIL na podávanie a riadenie projektov SOFIA (Submission OF Information Application – podávanie žiadosti o informácie), ktorý umožňuje elektronické podávanie a kontrolu výkazov výdavkov, čím sa znižuje rozpätie chybovosti. Spoločný podnik IIL zároveň prijal primerané kontrolné mechanizmy s cieľom zabezpečiť riadnu nápravu chýb v prospech spoločného podniku, ktoré sa zistili na základe prvých skončených následných auditov. To sa systematicky uskutočňuje buď prostredníctvom príkazu na vrátenie alebo ako kompenzácia proti budúcej platbe. Okrem toho chyby, ktoré sa považujú za systematické, sa rozširujú aj na neauditované výkazy výdavkov predložené tomu istému auditovanému príjemcovi. Spoločný podnik IIL pokračoval v realizácii intenzívneho ročného programu následných auditov pokrývajúcich 40 % celkovej hodnoty priebežných platieb vykonaných v predchádzajúcom roku v súlade so stratégiou následných auditov schválenou správnou radou. Tieto audity predstavovali vysoko účinný a spoľahlivý základ hodnotenia a monitorovania celkovej správnosti a zákonnosti priebežných platieb na viacročnom základe, ako aj základ na zisťovanie a nápravu chýb zistených v auditovaných výkazoch výdavkov. Spoločný podnik takisto udržiava úzku spoluprácu s Európskou komisiou a jej agentúrami zapojenými do siedmeho rámcového programu a využíva informácie o spoločných príjemcoch s cieľom optimalizovať svoj rozsah auditov a účinne zmierniť riziká nedodržania pravidiel. Spoločný podnik IIL sa naďalej usiluje riadiť svoje financovanie prostredníctvom prístupu k účastníkom projektov, ktorý sa zakladá na dôvere, a zároveň zabezpečuje dostatočnú kontrolu a zodpovednosť. Rizikovo orientované preventívne a nápravné opatrenia, ktoré spoločný podnik už prijal, poskytujú dostatočný základ na správne finančné riadenie a postupné znižovanie rizika chyby v priebežných platbách príjemcom na viacročnom základe. Tento vyvážený prístup prispeje aj k zabezpečeniu úspešných výsledkov projektov spoločného podniku IIL, keďže mnohé z nich už začínajú prinášať pôsobivé alebo sľubné výsledky v záujme pacientov a spoločnosti celkovo. Keďže v mnohých projektoch sa len začínajú tvoriť výdavky, najmä v prípade projektov z výziev 3 až 8, úplný vplyv akcií spoločného podniku IIL bude možné vidieť až v dlhodobom horizonte, keď sa výkazy výdavkov predložia za viac projektov a následné audity budú pokrývať väčšiu časť celkového súboru príjemcov.